[pic] | EURÓPAI BIZOTTSÁG |

Brüsszel, 2011.4.8.

COM(2011) 186 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

Az Eurostars közös program időközi értékelése

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

Az Eurostars közös program időközi értékelése

HÁTTÉR

Az Eurostars közös program célja, hogy a K+F tevékenységet végző kkv-kat piacorientált kutatásaik társfinanszírozása és a működésükhöz szükséges jogi és szervezeti alapok megteremtése révén támogassa. A program a tagállamok között létrejövő, a technológiai vagy ipari területek bármelyikén megvalósuló nagyszabású alkalmazott kutatási és innovációs együttműködésre épül, amelyben az összes európai uniós tagállam[1], és az Eureka[2] elnevezésű, a piacközeli K+F tevékenységek támogatásáért felelős európai kormányközi szervezet égisze alatt a hetedik keretprogramhoz[3] társult további hat ország vesz részt.

2008. július 9-i határozatával[4] az Európai Parlament és a Tanács úgy döntött, hogy a 2008–2013 közötti időszakban 100 millió EUR összeghatárig[5], a részt vevő tagállamok és az egyéb részt vevő országok tényleges hozzájárulása legfeljebb egyharmadának megfelelő pénzügyi hozzájárulást nyújt az Eurostars programhoz. A program végrehajtásáért, valamint az európai uniós pénzügyi hozzájárulás átvételéért, felosztásáért, valamint ellenőrzéséért az Eureka titkársága felelős.

A fent említett határozat (a továbbiakban: Eurostars határozat) az EUMSZ 185. cikkén (az EK-Szerződés korábbi 169. cikkén) alapul, amely lehetőséget biztosít arra, hogy a tagállamok – a többéves keretprogram végrehajtása keretében – tudományos, igazgatási és pénzügyi szempontokra kiterjedő önkéntes integrációs folyamat révén összehangolják nemzeti kutatási programjaikat.

Az Eurostars határozatban a Parlament és a Tanács kifejezett utalást tett a kkv-k fontosságára az európai növekedésben és versenyképességben, annak szükségességére, hogy a tagállamok és a Bizottság megerősítsék a kkv-kra irányuló nemzeti és európai támogatási programok hatékonyságát és egymást kiegészítő jellegét[6], az ipari innováció előmozdításának fontosságára (ideértve az EUREKA-val való kapcsolatot, különösen a kkv-k vonatkozásában), valamint az Európai Kutatási Térség (EKT) fejlesztését szolgáló nemzeti programok összehangolásának fontosságára.

Az „Innovatív Unió” elnevezésű kiemelt kezdeményezésről szóló nemrégiben közzétett közleményében[7], amely az „Európa 2020” elnevezésű új uniós növekedési stratégiába[8] illeszkedik, a Bizottság hangsúlyozta a kis- és középvállalkozások fontosságát, és különösen a nagy növekedési potenciállal rendelkezőkét, amelyek könnyedén képesek az eredményeket új termékekre és szolgáltatásokra váltani. Ezek képezik az európai gazdaság gerincét, hiszen jelentős mértékben hozzájárulnak annak versenyképességéhez és növekedéséhez. A Bizottság egyértelmű kötelezettségvállalást tett arra, hogy úgy tervezi meg az uniós kutatási és innovációs programokat, hogy egyszerű hozzáférést biztosítson a kis- és középvállalkozások számára, és növelje a részvételüket. A Bizottság arra is utalt, hogy ennek érdekében jobban ki kell használni a tagállamok szerveivel fenntartott partnerségeket, különösen az Eureka/Eurostars kezdeményezés tapasztalataira építve.

Az Európai Tanács határozottan állást foglalt a többek között a kkv-kat célzó európai uniós kutatási és innovációs finanszírozási eszközök ésszerűsítése mellett[9]. A kkv-kat célzó európai támogatási eszközök jelenleg ugyanis meglehetősen szétaprózódottak, és az Európai Bizottság az ezzel kapcsolatos stratégiája átalakításának lehetőségeit mérlegeli. Az Európai Tanács – elismerve a kkv-knak az európai uniós innováció előmozdításában játszott szerepét – felkérte a Bizottságot, hogy azon átfogó értékelés keretében, amelynek célja meghatározni, hogy miként lehetne a gyors ütemben növekvő innovatív vállalkozások szükségleteit piaci alapú megközelítéssel a legjobban kielégíteni, vizsgálja meg egy kisvállalati innovációs és kutatási program megvalósíthatóságát.

A költségvetés felülvizsgálata[10] azt javasolta, hogy az európai uniós kutatás- és innovációfinanszírozás valamennyi eszköze egyetlen közös kutatás- és innovációfinanszírozási stratégia keretein[11] belül működjék. Ezt az elképzelést az Európai Tanács is felkarolta a kutatás és az innováció támogatását szolgáló nemzeti és uniós szintű finanszírozás hatékonyságának fokozása céljából, ez ugyanis lehetővé tenné az innovációs lánc teljes egészét lefedő hézagmentes finanszírozást, a finanszírozási eszközök racionalizálását és az esetleges párhuzamosságok kiküszöbölését.

Az Eurostars határozat előírja, hogy a programról annak kezdetétől számított két évet követően időközi értékelést kell készíteni. Az értékelést független szakértőkből álló csoport (a továbbiakban: csoport) végezte, melynek elnöki tisztségét Anne Laperrouze korábbi európai parlamenti képviselő, az Ipari, Kutatási és Energiaügyi Bizottság (ITRE) alelnöke látta el.

Az időközi értékelő jelentés (a továbbiakban: jelentés) – dokumentumok alapos vizsgálatára, esettanulmányokra, országjelentésekre, valamint kkv-kal és érintettekkel készített interjúkra támaszkodva – megvizsgálta az Eurostars program főbb (operatív és stratégiai) aspektusait, valamint ajánlásokat fogalmazott meg rövid és hosszabb távra. A csoport kiemelten foglalkozott annak értékelésével, hogy mennyiben teljesültek az Eurostars fő céljai, azaz mennyire sikerült támogatni a K+F tevékenységet végző kkv-kat, illetve összehangolni a nemzeti kutatási és innovációs programokat.

Ez a jelentés a Bizottságnak a szakértők fontosabb ajánlásaival kapcsolatban kialakított álláspontját mutatja be.

A FÜGGETLEN SZAKÉRTőKBőL ÁLLÓ CSOPORT ÁLTAL KÉSZÍTETT IDőKÖZI ÉRTÉKELÉS: A BIZOTTSÁG ÉSZREVÉTELEI

Az Eurostars határozat 13. cikkének (2) bekezdése értelmében az időközi értékelés keretében elemezni kell a határozat I. mellékletében meghatározott célkitűzések teljesítése terén elért eredményeket , ajánlásokat kell megfogalmazni a tudományos, igazgatási és pénzügyi integráció fokozásának legmegfelelőbb módjaival kapcsolatban, értékelni kell a K+F tevékenységet végző kkv-knak az Eurostars közös programhoz való hozzáférését , valamint a program végrehajtásának minőségét és hatékonyságát .

A csoport jelentése ezen szempontok mindegyikére kiterjedt és jelentős számú tényt, észrevételt és ajánlást sorakoztatott fel. A Bizottság a jelentést[12] teljes egészében a 13. cikk (2) bekezdése szerinti időközi értékelés szerves részének tekinti, ezért a következő részben kizárólag a jövőre vonatkozó legrelevánsabb megállapításaira/ajánlásaira hívja fel a figyelmet és ezekkel kapcsolatban vázolja fel észrevételeit.

Az Eurostars céljainak elérése terén tett előrehaladás

Az Eurostars iránti igény

A csoport véleménye szerint az Eurostars határozat I. mellékletében meghatározott fő célkitűzéssel összhangban sikerült elérni a program célcsoportját, azaz a K+F tevékenységet végző európai kkv-kat, akik várhatóan hosszú távon is keresletet fognak támasztani a program iránt. Úgy tűnik, a program – sajátos jellemzőinek kombinációja révén – a K+F tevékenységet végző kkv-k valós szükségleteivel foglalkozik, ezt bizonyítja a célcsoport részéről érkezett jelentős számú finanszírozási kérelem: a támogatásra jogosultnak ítélt projektek együttes költségvetése meghaladja a költségvetésben eredetileg e célhoz rendelt összeget. Tekintettel arra, hogy a „nyílt innováció” stratégiájának alkalmazása gyors ütemben terjed, és arra, hogy a kkv-k teljesítménye szempontjából a K+F tevékenység fontosságát immár széles körben elismerik, a csoport szerint a jövőben egyre nagyobb igény lesz a kkv-k közötti nemzetközi együttműködésre a K+F terén. A csoport ezért azt javasolja, hogy az Eurostars program 2013 után is folytatódjon, és – tekintettel a program iránti növekvő igényre – a következő szakaszban az Európai Bizottság tegyen javaslatot a program költségvetésének rugalmassági záradékok alkalmazásával történő növelésére.

A Bizottság üdvözli az Eurostars iránt a kkv-k részéről megmutatkozó komoly érdeklődést. Fontos meggyőződni arról, hogy ez az igény a jövőben is fennmarad-e, és azt az Eurostars programban részt vevő országok képesek lesznek-e kielégíteni. Továbbá érdemes megjegyezni, hogy a programban jelenleg részt vevő kkv-k nagy része már korábban is részt vett valamilyen nemzetközi kutatásban, ahogyan ez a 2.3. részben is szerepel. Kérdés, hogy a program szándékai szerint valóban ezek jelentik-e a célcsoportot. Az Eurostarshoz rendelt összegről folyó egyeztetést a program további fejlődése fényében, valamint végső soron az európai uniós kutatás- és innovációfinanszírozás leendő közös stratégiai keretének és a Tanács 2011. február 4-i következtetéseinek összefüggésében kell majd elvégezni.

Az Eurostars társadalmi-gazdasági hatása

Az Eurostars program viszonylag rövid múltra tekint vissza, ezért a befejezett projektek száma alacsony. A csoport elismerte, hogy a projektek addicionális hatásainak (a ráfordítások növekedésének, azaz az input-addicionalitásoknak, a támogatások közvetlen eredményeinek, azaz az output-addicionalitásoknak és a célcsoportok magatartás-változásának) kvalitatív értékelése meglehetősen nehéz, hiszen a konkrét adatok nagy része csak a projektek befejeztével áll rendelkezésre, és jelenleg kevés ilyen adat van.

Az addicionalitás pontos mérése megfelelő technikák alkalmazását feltételezi, és ajánlásaiban a csoport megjelölte az ezekhez szükséges, az Eureka titkársága és a nemzeti finanszírozó szervek által összegyűjtendő adatokat.

A Bizottság üdvözli a hatásmutatókkal és az Eurostars keretében megvalósuló projektek hatásainak pontosabb értékeléshez szükséges adatokkal kapcsolatos ajánlásokat. Arra buzdítja az Eureka titkárságát, hogy dolgozza ki a szóban forgó mutatókat és gyűjtse össze az említett adatokat, azonban ennek során ne rójon túlzott információszolgáltatási terheket a kkv-kra. A Bizottság ezeket az információkat figyelembe fogja venni a program végső értékelésekor, amelyre az Eurostars határozat értelmében 2013-ban kerül sor. Döntő fontosságú, hogy ekkorra átfogó képünk legyen az Eurostarsnak a programban részt vevő kkv-k működésére gyakorolt hatásairól.

A támogatásra jogosult projektek finanszírozása

Az Eurostars program keretében a 2013-ig tartó időszakban rendelkezésre álló forrásokkal kapcsolatban a csoport megjegyezte, hogy az egyes pályázati felhívások keretében rendelkezésére álló források nem elegendőek az értékeléskor a küszöbértékeket teljesítő összes projekt támogatásához. A csoport az Európai Bizottság és a tagállamok számára azt ajánlja, hogy bocsássanak rendelkezésre elegendő forrást ahhoz, hogy az Eurostars-küszöbértékeket teljesítő projektek közül minél több részesülhessen finanszírozásban.

A Bizottság egyetért az ajánlással, amennyiben annak nyomán lehetővé válna, hogy a „közös kassza” elvének alkalmazásával a legkiválóbb projektek mindegyike finanszírozásban részesüljön. Az Eurostars határozat rögzíti, hogy „a közösségi hozzájárulásból származó, valamint a nemzeti költségvetésekből a kiválasztott Eurostars projektekre elkülönített összegek elosztása a ranglista szerint történik.” Tekintettel azonban arra, hogy a finanszírozás jelenleg nem centralizált módon történik, nem valószínű, hogy a költségvetési források növelésével a támogatásban részesülő projektek száma is egyenes arányban nőne. Ez kizárólag akkor valósulna meg, ha az Eurostars programban részt vevő országok az értékeléskor legjobban teljesítő összes projekt finanszírozásáról gondoskodnának. A Bizottság azt is megjegyzi, hogy a nemzeti finanszírozó szervek által ténylegesen lekötött forrásokra vonatkozó legfrissebb adatokból az derül ki, hogy a költségvetési forrásoknak eddig csak szerény hányadát sikerült felhasználni.Nem szabad továbbá elfelejteni, hogy a jelenlegi pénzügyi válság számos tagállamban hatással van a finanszírozási források rendelkezésre állására.

A Bizottság ezért egyéb megoldások mérlegelését javasolja: például a projektértékelési kritériumok szigorítását (a csoport javaslata alapján) vagy a forrásoknak a későbbi pályázati felhívásokból a jelenleg futókba való átcsoportosítását annak biztosítása mellett, hogy a fel nem használt összegeket tovább lehessen vinni a későbbi évekre.

A tudományos, igazgatási és pénzügyi integráció fokozása

A csoport szerint az Eurostars szervezeti szempontból mindhárom (tudományos, igazgatási és pénzügyi) szinten sikeresen integrálta a nemzeti programokat, hiszen a határozatban említett fő testületek és eljárások létrehozásra kerültek.

Ettől függetlenül még további intézkedésekre van szükség a végrehajtás integrációja kívánatos szintjének eléréséhez, különösen a nemzeti finanszírozási mértékek és szabályok harmonizációja, a pályázati határidő és a szerződéskötés közötti időszak összehangolása és lerövidítése, valamint a jelentéstételi eljárások harmonizációja terén. Ezekkel az aspektusokkal, amelyek szorosabban kapcsolódnak az Eurostars végrehajtásához/működéséhez, a 2.4. pont foglalkozik.

A csoport ezen fontos kérdések kezelése érdekében javasolja egyrészről egy olyan menetrend kidolgozását, amely mérhető célokat jelöl ki, ezzel segítve elő az integrációs folyamat felügyeletét és végrehajtását, másrészről a bevált gyakorlati megoldások cseréjét elősegítendő egy állandó munkacsoport létrehozását .

A Bizottság egyetért a csoport által az integráció további gyorsítása érdekében tett ajánlással. A Bizottság felkéri az Eurostars programban részt vevő országokat, hogy a támogatási jogosultsággal kapcsolatos szabályok, valamint a finanszírozási és kifizetési eljárások fokozott harmonizációja és egyszerűsítése révén törekedjenek az Eurostars közös program integrációjára vonatkozó célkitűzés megvalósítására .

A csoport emellett néhány további, „fejlesztésre szoruló területre” is rámutatott, és észrevételeket tett velük kapcsolatban (ezeket lásd alább). Ezeket a területeket a Bizottság alapvető fontosságúnak tartja a program teljes és hosszú távú sikere szempontjából, hiszen az Eurostars kezdeményezésben központi helyet foglalnak el.

Az Eurostars szabályainak való megfelelés: egységes támogathatósági kritériumok és az aláírt kétoldalú megállapodások

Noha az egyes országokkal kapcsolatban nem tett konkrét észrevételeket, a csoport rámutatott, hogy az Eurostars támogathatósági kritériumait valamennyi részt vevő országban egységesen kellene alkalmazni. Egyetlen ország számára sem volna szabad engedélyezni, hogy az Eurostars támogathatósági kritériumainál szigorúbb támogathatósági feltételeket alkalmazzon. A csoport továbbá azt ajánlja, hogy az Eureka titkárságával aláírt kétoldalú megállapodásokat az összes nemzeti finanszírozó szerv írja alá[13].

A Bizottság teljes mértékben támogatja az Eureka titkársága és az Eurostars programban részt vevő országok vonatkozásában megfogalmazott ajánlást. A még hiányzó kétoldalú megállapodások aláírása kulcsfontosságú. Biztosítani kell, hogy valamennyi részt vevő országban az Eurostars támogathatósági kritériumai képezzék azokat a szükséges és elégséges feltételeket, amelyek alapján a projektek pénzügyi támogatásban részesülhetnek. Az Eurostars szabályoknak való megfelelés elengedhetetlen a programban rejlő potenciál teljes mértékű kiaknázásához, és emellett hosszabb távon növeli a program hitelességét és elősegíti az integrációs folyamatot. Az Eurostars határozat előírja, hogy a közösen felállított rangsorban szereplő kiválasztott projektek támogatása egy sor kritérium teljesítése és szabály betartása mellett történhet. A Bizottság hangsúlyozza, hogy ezen előírások betartása elengedhetetlen a program hosszú távú sikere szempontjából.

A „virtuális közös kassza”

Az Eurostars program finanszírozása a „virtuális közös kassza” modellje alapján történik, ami azt jelenti, hogy a projektek résztvevői számára az adott ország, illetve régió biztosítja a pénzügyi támogatást, meglévő nemzeti szabályok és a „tisztességes haszon” elve alapján. A hatáskör-átruházási megállapodás értelmében azonban az Eureka titkárságának – a pénzügyi integrációs folyamat keretében – a program félidejében konkrét lépéseket kellene javasolnia a „valódi közös kassza” megvalósításának irányába.

A csoport úgy véli, hogy a „virtuális közös kassza” szervezési szempontból megfelelő alapot kínált az Eurostars tevékenységeinek finanszírozására. Azonban azt is megjegyzi, hogy ha a részt vevő országok valamelyike túllépi az előirányzott költségvetést, az az adott ország által finanszírozandó összes későbbi projektre kedvezőtlen hatást gyakorolhat.

A csoport azt javasolja, hogy az Eurostars a projektfinanszírozásra továbbra is a „virtuális közös kassza” elvét alkalmazza. Egyúttal azt is javasolja, hogy az Eurostars közös program keretében a teljes előirányzott költségvetés 10%-át kísérleti jelleggel irányítsák át egy „valódi közös kasszába”, amelyből olyan, kiváló értékelést kapott projektek kerülhetnének finanszírozásra, melyek országos szinten felmerülő nehézségek miatt esetleg nem részesülnének támogatásban.

A Bizottság elismeri a „virtuális közös kassza” által az Eurostars program ezen szakaszában biztosított előnyöket. Ugyanakkor tart attól, hogy ha a projektfinanszírozás a jövőben is a „virtuális közös kassza” modellje alapján történik, akkor az Eurostars programban részt vevő országok eredményességi mutatói – a rendelkezésre álló nemzeti források függvényében – eltérhetnek egymástól, pedig a program célja éppen az lenne, hogy valamennyi országban egyenlő esélyeket biztosítson a kkv-k számára, és teljes mértékben érvényesítse a kiválóság elvét.

Ahogyan az az EUMSZ 185. cikkén (az EK-Szerződés korábbi 169. cikkén) alapuló közös balti-tengeri kutatási és fejlesztési program (BONUS) elfogadása alkalmával is egyértelműen megerősítésre került, a „valódi közös kassza” megvalósítása önmagában nem cél, hanem azon eszközök egyike, amelyek révén biztosítható a kiválóság elvének érvényesülése és a tagállamok pénzügyi kötelezettsége a határokon átívelő finanszírozással és együttműködéssel kapcsolatos valamennyi kezdeményezés iránt. Ez utóbbi továbbra is kulcsfontosságú az Európai Kutatási Térség megvalósításához.

A Bizottság tehát egyetért azzal az ajánlással, hogy próbajelleggel 2013-ig kerüljön létrehozásra egy részleges „valódi közös kassza”. A Bizottság felkéri az Eureka titkárságát, hogy ezen cél megvalósítása érdekében tegyen további javaslatokat. A Bizottság e lépése összhangban áll azzal az elvvel, hogy az EUMSZ 185. cikkén alapuló kezdeményezések a tagállamok részéről mind pénzügyi, mind politikai szempontból teljes mértékű elkötelezettséget igényelnek, és ezen elkötelezettség az európai forrásokból származó finanszírozáshoz jutásnak is elengedhetetlen feltétele.

A K+F tevékenységet végző kkv-knak az Eurostars közös programhoz való hozzáférése

Alapos elemzésre, és különösen az Eurostars program regisztrált részvevői körében végzett felmérésre[14] és a közösségi innovációs felmérésre[15] támaszkodva a csoport arra a következtetésre jutott, hogy az Eurostars könnyen hozzáférhető, szabályait a résztvevők jól értik, a részvételre irányuló kérelem költségei ésszerűek és a rendelkezésre álló eszközök jól használhatóak.

Úgy tűnik, a program elsősorban olyan kkv-kat vonz, amelyek már most is részt vesznek nemzetközi együttműködésekben. Miközben a program sikeresen mozdítja elő a K+F tevékenység terén zajló olyan nemzetközi együttműködéseket, amelyek korábbi tapasztalatokra épülnek, az adatok tanúsága szerint kevés újonnan létrejött kapcsolat van, így elmondható, hogy a program korlátozott mértékben segíti elő az új együttműködések létrejöttét.

A csoport azt javasolja, hogy az Eureka titkársága és az Eureka program nemzeti koordinátorai törekedjek arra, hogy a programban 2013-ra egyre több olyan kkv vegyen részt, amely nem rendelkezik nemzetközi kapcsolatokkal .

A Bizottság egyetért ezzel az ajánlással, figyelembe véve egyrészről, hogy az Eurostars feladata az lenne, hogy kiegészítse a nemzetközi kutatások végzése céljából a kkv-k számára a már meglévő eszközök keretében nyújtott lehetőségeket, másrészről a program sikeréhez elengedhetetlen átláthatóság elvét, amit teljes mértékben tiszteletben kell tartani.

A Bizottság az Eureka titkárságát és az Eurostars programban részt vevő országokat felkéri a szóban forgó probléma kezelésére, és arra, hogy a program hozzáférhetőbbé s átláthatóbbá tétele révén törekedjenek újabb kkv-kat a programban való részvételre ösztönözni. A jövőben az is kiemelt feladat lesz, hogy ne pusztán növekedjen a részt vevő kkv-k száma, hanem a megfelelő profillal rendelkező kkv-kat sikerüljön elérni.

A Bizottság törekedni fog az olyan egyéb uniós kezdeményezésekkel való interakcióra és szinergiaépítésre, amelyek segítik az Eurostars potenciális résztevői, köztük a nemzetközi kutatások terén tapasztalattal nem rendelkező kkv-k közötti hálózatépítést.

Az Eurostars végrehajtásának minősége és hatékonysága

A program irányítása a közvetett központi igazgatás módszerével történik: a saját végrehajtó struktúra szerepét az Eureka titkársága tölti be, amely teljes egészében felel az Eurostars irányításáért, valamint operatív és pénzügyi végrehajtásáért. Miután áttekintette a programvégrehajtás különböző tevékenységeit (pályázati felhívások, értékelés, finanszírozás, projektmenedzsment, ellenőrzés), a csoport megállapította, hogy a folyamat viszonylag zökkenőmentes. Rámutatott azonban néhány javításra szoruló területre, elsősorban az értékelés kapcsán: a csoport szerint egyrészről a nemzeti forrásoknak a projektekhez való rendelése, másrészről a sikeres pályázók és a nemzeti finanszírozó szervek közötti szerződéskötési tárgyalások tekintetében egyértelműen egyszerűsítésre van szükség.

Központosított értékelési folyamat

Az értékelés két lépésben történik: az első értékelést az adott területen jártas szakértők, a másodikat egy független értékelő testület végzi, amely az ajánlatok végső rangsorának felállításáért is felel.

A szakértőkkel kapcsolatban a csoport azt javasolja, hogy az Eureka titkársága tegyen lépéseket annak érdekében, hogy – a magas szakmai színvonal fenntartása mellett – 2013 végére több szakértő vegyen részt a folyamatban, javuljon a műszaki, illetve a piaci szakértelem egyensúlya, és a szakértői csoport részt vevő országok szerinti földrajzi összetétele is kiegyensúlyozottabbá váljon .

A független értékelő testülettel kapcsolatban a csoport azt javasolja, hogy a testület tagjai kapjanak több időt arra, hogy alaposabban értékelhessék a rangsorolandó pályázatokat, a pályázók és a szakértők számára pedig részletesebb és szisztematikusabb visszajelzést adhassanak .

Ahogyan azt a jelentés jogosan kiemeli, az Eurostars sikere a értékelési folyamat egészének hitelességétől függ. E tekintetben az értékelési folyamat három szempontját, a pártatlanságot, a minőséget és a gyorsaságot kell kiemelni.

A Bizottság teljes mértékben egyetért ezzel az ajánlással. Különösen fontos, hogy a szakértők a projektek társadalmi-gazdasági hatásának értékeléséhez is kellő tapasztalattal rendelkezzenek, hiszen ez az Eurostars egyik sajátos vonása.

A Bizottság emlékeztet arra, hogy a teljes folyamat átláthatósága az Eurostars határozat egyik alapvető elve. Éppen ezért teljes mértékben egyetért a csoport azon javaslatával, hogy növelni kell az értékelők által a pályázóknak adott visszajelzés minőségét.

A Bizottság az Eureka titkárságát arra biztatja, hogy tegye meg a szükséges lépéseket az értékelés minőségének javítása érdekében, kezdve a szakértők toborzásával és kiválasztásával. Ehhez például felhasználóbarátabbá lehetne tenni az Eurostars internetes oldalán azt a linket, ahol szakértőnek lehet jelentkezni, illetve az Eureka program nemzeti koordinátorait is mozgósítani lehetne e feladatok elvégzése céljából.

Decentralizált finanszírozás – a pályázati határidő és a szerződéskötés közötti időszak

Az operatív jellegű ajánlások második csoportja, amely 2013-ig megvalósítandó intézkedéseket tartalmaz, elsősorban a finanszírozás kérdésre összpontosít, amelyben a nemzeti szint kap főszerepet. A csoport arra a megállapítása jutott, hogy a finanszírozás végrehajtása országonként meglehetősen eltérő. Ahhoz, hogy az Eurostars végrehajtása operatív szempontból összehangolt legyen és általános hatékonysága nőjön, fokozni kell a programban részt vevő országok közötti összhangot. Miután egy ajánlatot finanszírozásra kiválasztottak, megkezdődnek az egyes ajánlattevők és az illetékes nemzeti finanszírozó szervek közötti tárgyalások. A csoport a folyamat ezen szakaszát tartja a legösszetettebbnek.

Véleménye szerint fontos, hogy a pályázati határidő lejárta és a támogatási megállapodás megkötése közötti időszak lerövidítése az Eurostars program valamennyi érintettje számára továbbra is kiemelt prioritás maradjon, és a részt vevő országokat arra kéri, hogy tegyék meg a szükséges intézkedéseket.

A csoport a pályázati határidő és a szerződéskötés közötti időszak lerövidítésére továbbá konkrét lépéseket is javasol: a nemzeti szintű pénzügyi értékelés időpontjának előrehozatalát; azt, hogy a titkárság kövesse nyomon és tárgyaljon a végrehajtásban „lassabb” országokkal; illetve a konzorciumi és támogatási megállapodására vonatkozóan egységes, szigorúbb határidők előírását.

A Bizottság egyetért ezzel az ajánlással, és az Eurostars programban részt vevő országokat arra biztatja, hogy a nemzeti igazgatás szintjén minél inkább törekedjenek a folyamatok javítására. Ahogyan az az Európai Bizottság és az Eureka titkársága között létrejött hatáskör-átruházási megállapodásban[16] is rögzítésre került, a cél az, hogy a támogatási megállapodás a projektrésztvevőkkel a pályázati határidő lejártát követően legkésőbb hat hónappal, azaz a program-időszak félidejére megkötésre kerüljön. A Bizottság – teljes mértékben osztva a csoport véleményét – arra buzdítja a titkárságot, hogy továbbra is kövesse nyomon a pályázati határidő lejárta és a támogatási megállapodás megkötése közötti időszakok alakulását, és mutasson rá a legjobb gyakorlatokra.

KÖVETKEZTETÉSEK

Az Eurostars működésének első éveiben bebizonyosodott, hogy a program komoly lehetőséget kínál a K+F tevékenységet végző kkv-k számára, és támogatást nyújt számukra az innovációhoz. A Bizottság ezért a jelenleg futó programot – a terveknek megfelelően – 2013-ig támogatja.

A 2008-ban indult program operatív teljesítménye további fejlesztésre szorul. A siker kulcsa ebből a szempontból a pályázati határidő és a szerződéskötés közötti időszak jelentős lerövidítése.

Általánosabb értelemben a nemzeti programok közötti integráció fokozására van szükség. Az Eureka titkárságának és az Eurostars programban részt vevő országoknak ennek érdekében fel kell gyorsítaniuk a nemzeti jogszabályok harmonizációját, az Eurostars közös támogathatósági és értékelési kritériumainak és eljárásainak teljes mértékű tiszteletben tartása mellett.

Végül a Bizottság vállalja, hogy aktív párbeszédet fog kezdeményezni arról, hogy a jelenleg futó Eurostars program – az európai uniós kutatás- és innovációfinanszírozás készülő közös stratégiai keretének és az EU többéves pénzügyi keretének sérelme nélkül – miként folytatódjon a következő programozási időszakban, figyelembe véve az „Innovatív Unió” elnevezésű kiemelt kezdeményezés és az Európai Tanács 2011. február 4-i következtetései tágabb politikai összefüggéseit.

[1] Az Eurostars programban kezdetben 26 uniós tagállam vett részt, majd miután 2010 októberében Málta is csatlakozott, ma valamennyi uniós tagállam részt vesz benne.

[2] Az EUREKA kezdeményezést az Európai Közösség 17 tagállamának miniszterei és az Európai Közösségek Bizottsága tagjainak részvételével zajlott konferencián hozták létre 1985. július 17-én Párizsban.

[3] Az Európai Parlament és a Tanács 1982/2006/EK határozata (2006. december 18.) az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjáról (2007–2013) (HL L 412., 2006.12.30., 1. o.). A társult országok Horvátország, Izland, Izrael, Norvégia, Svájc és Törökország.

[4] Az Európai Parlament és a Tanács 743/2008/EK határozata (2008. július 9.) a több tagállam által indított, a kutatást és fejlesztést végző kis- és középvállalkozások támogatását célzó kutatási és fejlesztési programban történő közösségi részvételről (HL L 201, 2008.7.30., 58. o.).

[5] Az EU pénzügyi hozzájárulása a „Kapacitások” egyedi programnak „A kkv-k javára végzett kutatás” elnevezésű részére vonatkozóan a hetedik keretprogram céljaira elkülönített költségvetési előirányzatból származik.

[6] Az Európai Tanács következtetései, 2004. november 25-26.

[7] A Bizottság közleménye az Európai Parlamentnek, a Tanácsnak, a Gazdasági és Szociális Bizottságnak és a Régiók Bizottságának: „Az Európa 2020 stratégia kiemelt kezdeményezése: Innovatív Unió”, COM(2010) 546 végleges, 2010. október 6.

[8] A Bizottság közleménye: „Európa 2020 - Az intelligens, fenntartható és inkluzív növekedés stratégiája”, COM(2010) 2020 végleges, 2010. március 3.

[9] Az Európai Tanács 2011. február 4-i következtetései.

[10] Az uniós költségvetés felülvizsgálata, COM(2010) 700.

[11] Zöld könyv – Kihívásból lehetőség: az európai uniós kutatás- és innovációfinanszírozás közös stratégiai kerete felé, COM(2011) 48.

[12] A jelentés a http://ec.europa.eu/research/evaluations/index_en.cfm?pg=fp7-evidence internetcímen érhető el, az „Other FP7 Panel Evaluations” linkre kattintva.

[13] Hét kétoldalú megállapodás még nem került aláírásra.

[14] Az Eureka titkársága 2010 májusában felmérést indított az Eurostars program regisztrált részvevői körében, akiknek a száma az első és a harmadik jelentkezési határidő között 3182-re emelkedett. A felmérésben 442 regisztrált részvevő vett részt. A felmérés eredményeit eljuttatták a szakértői csoporthoz.

[15] A csoport a közösségi innovációs felmérés különböző hullámainak eredményeit használta fel.

[16] Az Európai Bizottság és az Eureka titkársága között az Eurostars közös programról 2009. június 16-án létrejött hatáskör-átruházási megállapodás (30-CE-0270684/00-14).